CELEX: E2005J0004
Language: el
Date: 2006-01-17 00:00:00
Title: Απόφαση του Δικαστηρίου, της  17ης Ιανουαρίου 2006 , στην υπόθεση Ε-4/05: HOB-vín και ισλανδικό κράτος και Áfengis- og tóbaksverslun ríkisins (κρατική εταιρία αλκοολούχων ποτών και καπνού της Ισλανδίας)  (Ελεύθερη κυκλοφορία αγαθών — κρατικά μονοπώλια εμπορικού χαρακτήρα — υποχρέωση προμήθειας των εμπορευμάτων σε παλέτες και ενσωμάτωσης της τιμής της παλέτας στην τιμή των εμπορευμάτων — διάκριση εις βάρος των εισαγωγέων αλκοολούχων ποτών — κατάχρηση δεσπόζουσας θέσης)

27.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 100/3
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   της 17ης Ιανουαρίου 2006
   στην υπόθεση Ε-4/05: HOB-vín και ισλανδικό κράτος και Áfengis- og tóbaksverslun ríkisins (κρατική εταιρία αλκοολούχων ποτών και καπνού της Ισλανδίας)
   
      (Ελεύθερη κυκλοφορία αγαθών — κρατικά μονοπώλια εμπορικού χαρακτήρα — υποχρέωση προμήθειας των εμπορευμάτων σε παλέτες και ενσωμάτωσης της τιμής της παλέτας στην τιμή των εμπορευμάτων — διάκριση εις βάρος των εισαγωγέων αλκοολούχων ποτών — κατάχρηση δεσπόζουσας θέσης)
   
   (2006/C 100/03)
   Στην υπόθεση E-4/05 μεταξύ HOV-vín και Áfengis- og tóbaksverslun ríkisins — ΑΙΤΗΣΗ του Héraðsdómur Reykjavíkur (πρωτοδικείο του Reykjavík) προς το Δικαστήριο σχετικά με την ερμηνεία των άρθρων 11, 16, 57 και 59 ΕΟΧ, το Δικαστήριο, αποτελούμενο από τον Carl Baudenbacher, Πρόεδρο και δικαστή-εισηγητή, τους Henrik Bull και Thorgeir Örlygsson, δικαστές, εξέδωσε απόφαση στις 17 Ιανουαρίου 2006, το διατακτικό της οποίας έχει ως εξής:
   
               1.
            
            
               Το άρθρο 16 της συμφωνίας για τον Ευρωπαϊκό Οικονομικό Χώρο δεν απαγορεύει σε μια κρατική εταιρία, η οποία έχει το αποκλειστικό δικαίωμα λιανικής πώλησης αλκοολούχων ποτών, να ζητά από τους προμηθευτές της να της παραδίδουν τα αλκοολούχα ποτά για λιανική πώληση σε ειδικό τύπο παλέτας (παλέτα EUR) και να ενσωματώνουν την τιμή της παλέτας στην τιμή του προϊόντος, εκτός αν το εθνικό δικαστήριο διαπιστώσει, με βάση τα στοιχεία που διαθέτει, ότι στο πλαίσιο της πολιτικής μονοπωλίου ή των αγορών της ή λόγω της μη εφαρμογής των κανόνων του μονοπωλίου, οι εισαγωγείς υφίστανται πράγματι διαφορετική μεταχείριση από τους εγχώριους παραγωγούς.
            
         
               2.
            
            
               Τα άρθρα 59 παράγραφος 1 και 54 της συμφωνίας για τον Ευρωπαϊκό Οικονομικό Χώρο δεν απαγορεύουν σε μια κρατική εταιρία, η οποία έχει το αποκλειστικό δικαίωμα λιανικής πώλησης αλκοολούχων ποτών, να ζητά από τους προμηθευτές της να της παραδίδουν τα αλκοολούχα ποτά για λιανική πώληση σε ειδικό τύπο παλέτας (παλέτα EUR) και να ενσωματώνουν την τιμή της παλέτας στην τιμή του προϊόντος, εκτός αν το εθνικό δικαστήριο διαπιστώσει ότι η υποχρέωση αυτή επηρεάζει αρνητικά τον ανταγωνισμό.